Diari Oficial de la Generalitat Valenciana


Sumari del DOGV 9945, del 26-09-2024 (2024/9495)

RESOLUCIÓ de 16 de setembre de 2024, per la qual es determinen els diumenges i dies festius hàbils per a la pràctica comercial en 2025.
---------------------------------------------------------------------------------------------------------------------------------------

### Dades del document

Número de DOGV
:   9945

Data del DOGV
:   26-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9495

CVE
:   KKNX-H-0684-3926

Data del document
:   16-09-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

La legislació valenciana en matèria d’horaris comercials està recollida en el capítol III de la Llei 3/2011, de 23 de març, de la Generalitat, de comerç de la Comunitat Valenciana, amb les modificacions efectuades per la Llei 21/2017, de 28 de desembre, de mesures fiscals, de gestió administrativa i financera i d’organització de la Generalitat, i la Llei 3/2018, de 16 de febrer, per la qual es modifiquen els articles 17, 18 i 22, i la disposició transitòria quarta de l’esmentada Llei 3/2011.

Esta llei establix que, amb caràcter general, els diumenges i festius es consideren no laborables. No obstant això, s’habilitaran per a cada any fins a un màxim d’11 diumenges o festius en què els establiments podran romandre oberts al públic per a dur a terme la seua activitat comercial.

Així mateix, disposa que el calendari de diumenges o festius que s’habiliten per a un període de 12 mesos, que coincidirà amb l’any natural, es determinarà mitjançant una resolució de la conselleria competent en matèria de comerç, amb l’audiència prèvia de l’Observatori del Comerç Valencià.

Tant la Llei 1/2004, de 21 de desembre, d’horaris comercials, legislació bàsica estatal en la matèria, com la Llei 3/2011, de 23 de març, de comerç de la Comunitat Valenciana, i l’Acord de la Llotja, de 28 de desembre de 2017, establixen que, per a la determinació dels diumenges i dies festius d’obertura, s’haurà d’atendre de manera prioritària l’atractiu comercial dels dies per als consumidors, així com valorar-se com a criteris la coincidència de dos o més festius continuats, els compresos en setmanes tradicionalment considerades com a campanya de rebaixes, els de major afluència turística i els inclosos en la denominada campanya de Nadal i Reis.

A diferència d’altres anys, en els quals els membres del Ple de l'Observatori del Comerç Valencià han prioritzat els diumenges i dies festius de major afluència turística a la Comunitat Valenciana, enunciats amb caràcter general en la Llei 3/2011 i en l'Acord de la Llotja, en aquesta ocasió la valoració no inclou el Diumenge de Rams, donat l'atractiu comercial per als consumidors de les dates que s'acumulen en la campanya de Nadal i Reis.

En conseqüència, a la vista de les propostes plantejades en la sessió de 12 de setembre de 2024, del Ple de l’Observatori del Comerç Valencià, en les quals s’han valorat els dies en què es produïx una coincidència de dos o més festius continuats, els compresos en setmanes tradicionalment considerades com a campanya de rebaixes, els de major afluència turística i els inclosos en la denominada campanya de Nadal i Reis,

RESOLC

*Primer*

1. Amb caràcter general, i per a tot l’àmbit territorial de la Comunitat Valenciana, durant el període entre l’1 de gener i el 31 de desembre de 2025, els establiments comercials situats a la Comunitat Valenciana podran obrir al públic els diumenges i festius següents:

5 de gener de 2025 – Diumenge. Acumulació de festius. Campanya de Reis.

12 de gener de 2025 – Diumenge. Rebaixes d’hivern.

18 d’abril de 2025 – Divendres Sant. Major afluència turística.

20 d’abril de 2025 – Diumenge de Pasqua. Major afluència turística.

6 de juliol de 2025 – Diumenge. Rebaixes d’estiu.

1 de novembre de 2025 – Dissabte. Tots Sants. Acumulació de festius.

30 de novembre de 2025 – Diumenge. Campanya de Nadal.

6 de desembre de 2025 – Dissabte. Dia de la Constitució. Campanya de Nadal.

8 de desembre de 2025 – Dilluns. Puríssima Concepció. Campanya de Nadal.

14 de desembre de 2025 – Diumenge. Campanya de Nadal.

21 de desembre de 2025 – Diumenge. Campanya de Nadal.

2. Els ajuntaments podran exercir les facultats que els atorga l’article 23 de la Llei 3/2011, en la redacció que en fa la Llei 21/2017, de 28 de desembre, de mesures fiscals, de gestió administrativa i financera i d’organització de la Generalitat.

L’exercici de les competències municipals previstes en les lletres a), b) i d) de l’article 23.1 esmentat (d’habilitació de festius locals, substitució per dos dies festius en el seu àmbit local de fins a dos diumenges o festius dels habilitats per una resolució de la conselleria competent en matèria de comerç, o d’acumulació de diumenges o festius per ser consecutius quan un d’estos siga un festiu local no habilitat) no pot tindre com a resultat modificar l’habilitació d’algun dels dies autoritzats per acumulació de diumenges o festius consecutius previstos en esta resolució de la Conselleria d’Innovació, Indústria, Comerç i Turisme, per la qual es determinen els diumenges i dies festius hàbils per a la pràctica comercial en 2025.

Els ajuntaments tampoc podran habilitar un diumenge o festiu d’àmbit nacional o autonòmic quan siguen dels exclosos per a ser habilitats a l’efecte de l’obertura comercial per la Llei 3/2011, de 23 de març, de la Generalitat, de comerç de la Comunitat Valenciana.

La decisió que s’adopte serà aplicable per a tots els establiments que no puguen acollir-se al règim de llibertat horària, els quals podran obrir al públic en les dates habilitades sempre que així ho consideren els seus titulars.

La resolució d’habilitació de festius locals, substitució de dies o acumulació, en el desplegament de les facultats previstes en l’article 23.1, apartats a), b) i d), que seran exercides directament pels ajuntaments corresponents, ha de ser acordada per l’òrgan municipal col·legiat competent, d’acord amb el que es preveu en la legislació sobre règim local i amb la distribució de competències de l’ajuntament interessat, amb l’audiència prèvia del consell local de comerç, o si això no és possible, d’un òrgan similar, així com de les entitats empresarials, sindicals i de persones consumidores més representatives del sector d’àmbit autonòmic. Esta resolució haurà de ser comunicada al servici territorial corresponent de la conselleria competent en matèria de comerç abans del 31 de gener de 2025, de conformitat amb la disposició transitòria tercera de la Llei 21/2017, de 28 de desembre, de mesures fiscals, de gestió administrativa i financera i d’organització de la Generalitat.

4. Esta habilitació comercial s’entén sense perjuí de règims especials o excepcionals d’horaris comercials legalment establits.

*Segon*

L’horari corresponent a cada diumenge o festiu habilitat comercialment serà lliurement fixat per la titularitat de l’establiment comercial.

*Tercer*

Els establiments comercials hauran d’informar adequadament el públic sobre la seua decisió de fer ús d’estes habilitacions comercials i, si és el cas, de les hores en les quals romandran oberts.

*Quart*

Esta resolució produirà efectes des del dia que es publique en el *Diari Oficial de la Generalitat Valenciana*. I de conformitat amb els articles 112, 113 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es pot interposar potestativament un recurs de reposició o bé interposar directament un recurs contenciós administratiu, en els terminis i davant dels òrgans que s’indiquen a continuació:

a) El recurs de reposició s’ha d’interposar davant de la consellera d’Innovació, Indústria, Comerç i Turisme, en el termini d’un mes comptat des de l’endemà de la notificació a la persona interessada o de la publicació de la resolució.

b) El recurs contenciós administratiu s’ha d’interposar davant del Tribunal Superior de Justícia de la Comunitat Valenciana, en el termini de dos mesos comptat des de l’endemà de la notificació a la persona interessada o de la publicació de la resolució, o bé a partir de l’endemà de la notificació de la resolució expressa del recurs de reposició o del dia en què este s’haja d’entendre presumptament desestimat.

  

València, 16 de setembre de 2024

Nuria Montes de Diego

Consellera d'Innovació, Indústria, Comerç i Turisme